नलों में पानी आने से पहले बजता है सायरन
शहर की आठ टंकियों में होती है पानी की बर्बादी लेकिन किल्लाई नाका पर बनी टंकी से एक बूंद भी पानी व्यर्थ नहीं जाता
भास्कर संवाददाता| दमोह
शहर में पानी की बर्बादी रोकने के लिए सिविल वार्ड नंबर 5 के पार्षद ने अनूठी पहल की है। जब भी वार्ड के वाशिंदों को पानी की सप्लाई होती है नलों में पानी आने से पहले सायरन की आवाज आती है।
इसका संकेत होता है कि 15 मिनट में पानी आने वाला है, आप तैयार हो जाइए। दरअसल शहर में पानी की जबरदस्त किल्लत है यहां तक कि सप्ताह में एक दिन पानी की सप्लाई होती है। ऐसे में जल संकट से शहर जूझ रहा है। मगर पार्षद विक्रम सिंह ने देखा की सप्ताह में एक दिन भी पानी आता है तो बर्बाद होता है और बर्बादी का कारण है बेटाइम पानी चालू होना सूचना न मिलने पर व्यर्थ बह जाना। इस चीज को जानने के बाद पार्षद ने अपने वार्ड में दिल्ली से सायरन बुलवाकर लगवाया। जो हर बार पानी की सप्लाई के 15 मिनट पहले बजाया जाता है और लोग पानी भरने के लिए अलर्ट हो जाते हैं। इसका नतीजा यह हुआ कि सारे शहर में सप्ताह में एक दिन पानी दिया जाता है लेकिन उनके वार्ड में केवल तीन दिन छोड़कर पानी सप्लाई होता है।
दरअसल शहर में नौ पानी की टंकियां हैं, इनसे पूरे शहर में नलों के माध्यम से पानी पहुंचाया जाता है। लेकिन कब नल चालू होते हैं और कब बंद हो जाते हैं किसी को कुछ पता नहीं चलता है। बिना किसी सूचना के सप्लाई होने से लाखों गैलन पानी नालियाें में बह जाता है। ऐसी स्थिति में सबसे ज्यादा परेशानी नगर पालिका को जाती है। उसे पता ही नहीं चलता और पानी व्यर्थ बह जाता है। कई टंकियों से तो लीकेज और अवैध कनेक्शन के कारण लोगों के घरों में पानी नहीं पहुंचता और सप्लाई बंद हो जाती है। ऐसे में सिविल वार्ड के पार्षद विक्रम सिंह ठाकुर ने बीच का रास्ता निकाला और सायरन लगाकर वार्डवासियों को पानी आने की सूचना दी। इस कारण से वे व्यर्थ बहने वाले पानी को बचा लेते हैं
8 टंकियों से पानी की बर्बादी
शहर में नौगजा पहाड़ी, सर्किट हाउस पहाड़ी, किल्लाई नाका, विवेकानंद नगर, एसपीएम नगर, उमामिस्त्री की तलैया, गजानन टेकरी पर दो टंकियाें सहित अन्य टंकियों से पानी सप्लाई होती है। लेकिन इनकी की कोई टाइमिंग नहीं हैं। कर्मचारी कभी सप्लाई चालू कर देते हैं। इससे पानी नालियों और सड़कों पर बहता रहता है। ऐसे में लाखों गैलन पानी व्यर्थ चला जाता है। पार्षद ने अपनी सूझ बूझ से सिर्फ एक टंकी पर सायरन लगाकर व्यर्थ बहने वाले पानी को बचाया है। उसके वार्ड के 5 हजार परिवारों में पानी पहुंचने की सूचना मिलती है। और व्यर्थ बहने वाला पानी बचा लिया जाता है।
दिल्ली से 22 हजार में मंगवाया था सायरन
श्री सिंह ने बताया कि उन्होंने पानी की बर्बादी रोकने के लिए दिल्ली से सायरन बुलवाया था। 22 हजार रुपए उन्होंने अपने पास से दिए थे। यह सायरन दो बार बजता है। इसमें एक पानी चालू हाेने के पहले और दूसरा पानी बंद होने से पहले। यह संकेत होता है कि पानी चालू हो गया है आप भरने के लिए तैयार हो जाइए। उन्होंने कहा कि सायरन से पानी की बचत हो रही है सभी को समय पर पानी मिल जाता है। और किसी को कोई शिकायत नहीं होती है कि हम पानी नहीं भर पाए।
दमोह। सिविल वार्ड नंबर 5 में पेयजल सप्लाई चालू होने की जानकारी के लिए ऑलीशान हाउस पर लगाया हूटर।
hin_Deva hin_Deva bho_Deva hin_Deva hin_Deva hin_Deva mag_Deva hin_Deva hin_Deva hin_Deva hin_Deva